ET Euroopa Liidu Teataja C 238/9

Ärakuulamise eest vastutava ametniku lõpparuanne (1)

AT.39922 – Laagrid

2014/C 238/08

22. jaanuaril 2013 algatas Euroopa Komisjon (edaspidi „komisjon”) menetlused vastavalt määruse (EÜ) nr 1/2003 (2) artikli 11 lõikele 6 Euroopa äriühingute JTEKT Corporation, JTEKT Europe Bearings B.V., Koyo France SA ja Koyo Deutschland GmbH (edaspidi „JTEKT”); NSK Ltd., NSK Europe Ltd. ja NSK Deutschland GmbH (edaspidi „NSK”); Nachi-Fujikoshi Corporation ja Nachi Europe GmbH (edaspidi „NFC”); AB SKF ja SKF GmbH (edaspidi „SKF”); INA-Holding Schaeffler GmbH Co. KG, Schaeffler Holding GmbH & Co. KG, Schaeffler AG, Schaeffler Technologies AG & Co. KG (3) ja FAG Kugelfischer GmbH (edaspidi „Schaeffler”); NTN Corporation, NTN Wälzlager (Europa) GmbH ja NTN-SNR Roulements SA (edaspidi „NTN”) (edaspidi koos „osalised”) vastu.

Pärast arutelusid kokkuleppe sõlmimiseks ja nõusolekut kokkuleppe sõlmimiseks vastavalt määruse (EÜ) nr 773/2004 (4) artikli 10a lõikele 2 võttis komisjon 21. jaanuaril 2014 vastu vastuväited, mis olid adresseeritud osalistele (5) ning kus märgiti, et osalised olid osalenud ühes ja pidevas Euroopa Liidu toimimise lepingu artikli 101 ja EMP lepingu artikli 53 rikkumises. Vastuväidetes väideti, et rikkumine seisnes laagritootjate vahelises hindade kooskõlastamises autotööstuse suhtes, ning see hõlmas kogu Euroopa Majanduspiirkonda (EMP).

Osapoolte vastustes vastuväidetele kinnitati, et neile adresseeritud vastuväited vastasid nende kokkulepete sisule.

Otsuse 2011/695/EL artikli 16 kohaselt uurisin, kas otsuse eelnõus käsitletakse ainult vastuväiteid, mille kohta osapooltel oli võimalus esitada oma seisukohad, ning see leidis minu järelduses kinnitust.

Eespool esitatut arvestades ning pidades silmas asjaolu, et osalised ei ole esitanud mulle taotlusi või kaebusi (6), olen seisukohal, et kõnealuse juhtumi puhul on kõigi osaliste menetlusõiguste tõhus kasutamine tagatud.

Brüssel, 17. märts 2014 Wouter WILS

(1) Vastavalt Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes; edaspidi „otsus 2011/695/EL”) artiklitele 16 ja 17 (ELT L 275, 20.10.2011, lk 29).

(2) Nõukogu määrus (EÜ) nr 1/2003, 16. detsember 2002, asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, 4.1.2003, lk 1).

(3) Äriühing Schaeffler Technologies AG & Co. KG lõpetas tegevuse 1. jaanuaril 2014. Tema õigusjärglane on Schaeffler Technologies GmbH & Co. KG.

(4) Komisjoni määrus (EÜ) nr 773/2004, 7. aprill 2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18).

(5) Komisjon võttis 20. veebruaril 2014 vastu vastuväite, mis adresseeriti äriühingule Schaeffler & Technologies GmbH Co. KG.

(6) Otsuse 2011/695/EL artikli 15 lõike 2 kohaselt võivad kartellijuhtumit käsitleva menetluse osalised, kes osalevad arutelus kokkuleppe sõlmimiseks vastavalt määruse (EÜ) nr 773/2004 artiklile 10a, pöörduda kokkuleppemenetluse igas etapis ärakuulamise eest vastutava ametniku poole, et tagada oma menetlusõiguste tõhus kasutamine. Vt ka komisjoni teatise 2008/C 167/01 (mis käsitleb kokkuleppemenetluse läbiviimist kartellidega seotud otsuste puhul, mis on võetud vastu vastavalt nõukogu määruse (EÜ) nr 1/2003 artiklitele 7 ja 23) (ELT C 167, 2.7.2008, lk 1) punkti 18.